stanford-oval/wikipedia huggingface dataset:
בת קול
הופעת בת הקול > רציפות ההופעה

אזכורים נוספים מבהירים את חשיבותה של בת הקול בעולם המחשבה של חז"ל. כך לפי חז"ל הופיעה בת קול אצל אבות האומה, אברהם ויצחק ואף אצל מנהיגי האומה, משה ואהרן. היא הופיעה גם במאורע המכונן של עם ישראל, במעמד הר סיני.
המסורת התלמודית ממשיכה בציון הופעותיה של בת קול לאורך ההיסטוריה; אזכורים אלו מחדדים את ההמשכיות הקיימת מימות שם ועבר עד להגות ולתפיסה הקיימת בדברי התנאים והאמוראים, ואת הרציפות של בת קול. כך מציין התלמוד את הופעת בת קול בימי שמואל ושאול, שלמה המלך, ירבעם בן נבט ומנשה (מלך יהודה). מתוך מכלול האזכורים, ניתן להצביע על ניסיון לגבש רציפות ברורה בין ראשית ההיסטוריה על-פי מסורת חז"ל לבין תקופתם הם, תקופת המשנה והתלמוד. גם רציפות זו מעגנת את ההמשכיות ואת האותנטיות של אמיתות השקפות חז"ל. מסורת וחשיבות העברתה היוו אז, ומהוות גם היום, אבן יסוד בתפיסה המסורתית היהודית; כך לפי חלק מהשיטות עיקר האמונה היהודית מבוססת על מסורת ושלשלת העברה.
קשה להפריז בחשיבות הרציפות וההמשכיות בתפיסה המסורתית היהודית. רבי יהודה הלוי בתחילת ספרו הכוזרי, מבהיר את הישענותה של הדת היהודית על המסורת ועל השלשלת. מתוך חשיבות ההמשכיות שאפו חז"ל לבטא אף את הרציפות הקיימת בקשר עם האלוהים. גישה זו באה כנגד הטענה שהאל זנח את היהודים, טענה שהושמעה בתקופת התלמוד מפי הנוצרים. כך, באזכור רציפות התגלויותיה של בת הקול, שאפו החכמים להתמודד עם הטענה שהאל עזב אותם (נגד הנוצרים), ועם הטענה שהם מחדשים ואינם נאמנים לתורה המקורית (נגד הצדוקים).
את חשיבות הרציפות ניתן למצוא אף בדתות אחרות. כך באסלאם, הסופים שואפים להוכיח זיקה ושלשלת מסירה ביחס לעבר, וכך אף בתחום ההלכה המוסלמית, ערך החדית' נמדד על ידי בדיקת שושלת המוסרים מדורי דורות (המכונה אסנאד).
הופעת בת הקול > הפסקת בת הקול

כשבודקים את הפסקת פעילות בת קול, יש לבחון שני תחומים מרכזיים. ראשית הפסקת התגלות בצורה מוחלטת ולצמיתות. תופעה דומה מבחינה זו היא הפסקת הנבואה; הנבואה ביטאה קשר הדוק עם האל, אך קשר זה היה אפשרי רק בנסיבות שבהן הקשר היה דו-צדדי; בעקבות חטאי עם ישראל וגורמים נוספים, פסקה הנבואה והקשר בין האל לאדם בדרך זו ניתק. לכן צריכה להיבדק האפשרות שגם בת קול תיפסק לצמיתות. תופעה אפשרית נוספת הנה הפסקת התגלות זמנית, או ביחס לאישים מסוימים; תופעה זו מוכרת גם מעולם המושגים של הגאולה, כאשר תקופת מסוימות בהיסטוריה זוהו על ידי חז"ל כזמנים שהגאולה לא תבוא בהם, ועל אישים מסוימים נאמר שהם לא יהיו המשיח. לכן צריכה להיבדק האפשרות שהתגלות בת קול הופסקה בתקופות מסוימות או ביחס לאישים מסוימים.
הופעת בת הקול > הפסקת בת הקול > הפסקה לצמיתות

ראשית יש לשאול האם קיימת הפסקה כרונולוגית כלשהי? הקישור לאל באמצעות רוח הקודש והנבואה פסק. סיבת ההפסקה נעוצה בכמה גורמים, בהם הריחוק הקיים מהאל; אולם למרות הפסקה של גורמים אלו, הקישור בעזרת בת קול ממשיך להתקיים לפי חז"ל אף כיום; בת קול ממשיכה להופיע, בהקשרים יומיים וכן באירועים קבועים. הישארותה של בת קול, מסתברת מתוקף העובדה שדרך קישור כלשהי בין האל לאדם חייבת להימצא ולהתקיים. מלבד זאת, הישארות בת הקול מצביעה על חולשתה מול הנבואה ורוח הקודש; האחרונות, המדורגות כקשר חזק יותר בין האל לאדם, נפסקו, ולעומת זאת הקשר החלש יותר של בת קול שרד. לעיל גם ציינו את החשיבות בכך שיוותר אמצעי כלשהו המקשר בין האל לאדם. לכן בתפיסת חז"ל לא יכול להיווצר מצב בו תופסק פעילות בת הקול לחלוטין.
הופעת בת הקול > הפסקת בת הקול > מניעת התגלות בתקופות ולאישים מסוימים

ניתן להבחין בהפסקת פעילות של בת הקול, או לכל הפחות חוסר אזכור הופעתה של בת קול, בזמנים מסוימים לאורך ההיסטוריה או ביחס לאישים שונים; כך לעומת אזכור בת קול ביחס לירבעם בן נבט מממלכת ישראל, לא נזכרת בת קול ביחס לרחבעם מממלכת יהודה. למעשה קשה לקבוע כללים ברורים, באיזה הקשרים מופיעה בת קול בספרות חז"ל; אולם נראה כי חוסר אזכור בת קול לרוב מזוהה עם פחיתות מסוימת ביחס הדיאלקטי שקיים בין האל לדמות. כלומר לכל דמות קיים יחס דיאלקטי מורכב ביחס לאל, לעיתים חיובי (כגון שלמה המלך), ולעיתים אפילו שלילי (כגון ירבעם ומנשה מלך יהודה); בעיני חז"ל דמויות מקראיות שניהלו "מערכת יחסים" צפופה ומורכבת עם האל, זכו במסורת התלמודית להתגלות של בת קול. אולם דמויות שהקישור בינן לאל אינו רציף, אף אם המקרא מציין את צדיקותן, המסורת לא "זיכתה" אישים אלו בהתגלות בת קול. כיוצאים מן הכלל הזה יש נביאים מוכרים (כגון אליהו ויחזקאל) שאינם מזוהים בהכרח עם התגלות בת קול, כדבר הנובע ממעלתם, והקשר הברור שהתקיים ביניהם לאל.
מהות בת קול

פרשנים שונים עסקו בבירור מהותה של בת קול; מן הפירושים השונים לא עולה דפוס אחיד וברור, אך ניתן למצוא קווים מקבילים בפירושים השונים ודברים המוסכמים על הרוב. כמו ביחס למושגים וכינויים אחרים בספרות חז"ל, המתייחסים לסודות התורה, העיסוק בבת קול מנוסח בצורת משל, ועל הלומד להסיק ממנו את הנמשל.
השימוש במשלים על ידי חז"ל אובחן בעיקר על ידי הראשונים, ובראשם הרמב"ם בהקדמה לספרו "מורה הנבוכים"; המשלים נחשבים סודות התורה. עניינה הספציפי של בת קול, משתייך לקטגוריה של מעשה מרכבה, משום שהוא עוסק בסודות הבריאה ביחס לאל, ובקשר שבין האל לבני האדם.
מהות בת קול > מהות המשל

ביחס לקשר הקיים בין האל לבני האדם, דימו חז"ל את הקשר לקול הנאמר ומבוטא על ידי האל, ונקלט על ידי האדם. לקול יש דרך ארוכה שהוא עובר, בתחילה עוצמתו היא הגבוהה והברורה ביותר; בהמשך הקול מגיע למרחקים כשהוא נישא על גבי הרוח, אולם העוצמה קטנה ואיכותו פוחתת; אחר-כך מגיע הקול לאזור הררי, כשהוא נכנס במערות ופוגע בהרים, עתה נוצר הד מהקול, הנשמע בצורה מעומעמת, ההד מהווה תולדה של הקול הראשוני.
מהות בת קול > הסבר הנמשל

בנמשל, הקול הוא הקשר הקיים בין האל לאדם. האדם נמצא במרחק משתנה מהאל, וככל שהאדם קרוב יותר לאל הוא שומע את קולו בצורה טובה יותר, וכך הקשר ביניהם ברור ואיכותי יותר. בצורה ספציפית שמיעת הקול ממקום מוצאו, ועמידה קרובה לאל, יוחסו רק למשה, שזכה אף לראיית מקום יציאת הקול והאל עצמו; רמתו הגבוהה של הקשר הייתה ביסוד כתיבת התורה, כשרמת הקישור מכונה בספרות חז"ל "אספקלריא מאירה". דרגה פחותה מכך היא שמיעת הקול עצמו, אך ממרחק רב יותר, ללא ראיית מקום יציאת הקול; אלו הם הנביאים, כאשר הדרגות השונות ביניהם מתחלקות על בסיס הקרבה של הנביא למקור הקול. דרגה פחותה יותר מהווה שמיעת הקול בעקבות נשיאת הרוח את הקול, דרגה זו מכונה רוח הקודש; לעיתים אף שלב זה מכונה נבואה, וגם בו קיימים חילוקי רמות שונים הנעוצים בקרבה של העומד למוצא הרוח. הרמה האחרונה, והפחותה ביותר, המבטאת קישור ישיר לקולו של האל, היא שמיעת ההד; ברמה זו אין האדם שומע את הקול עצמו, אלא תולדה מעומעמת של הקול המקורי; שמיעה מעין זו היא המכונה בת קול (ההד של הקול). כשם שבנבואה וברוח הקודש קיימים רמות ודירוגים שונים, כך אף בעניין בת קול, יש השומעים את ההד ברמתו הצלולה, ויש שההד מגיע אליהם במעומעם. אולם זהו הקישור האחרון הקיים בין האל עצמו לאדם, שאינו בתיווך שליחים; דרגות נמוכות יותר מהוות קשר בעזרת שליחים, כגון גילוי אליהו.
חשיבות בת הקול

חשיבות העניין והנחיצות בקיום בת קול מתבטאות בהבנת ההבדל הקיים בין היהדות להשקפות שונות. רבי יהודה הלוי בספרו "הכוזרי" מציין שההבדל בין "הפילוסופים" ליהדות נעוץ בכך שלפי הפילוסופים האל עזב את העולם והוא אינו מנהל קשר עם ברואיו. לעומת זאת לפי היהדות בורא העולם ממשיך לנהל קשר עם ברואיו. קשר זה בין האל לברואיו חייב להתקיים, כדי שהאל יוכל לכוון את רצונו בעולם ולתעל את מעשיהם של יצוריו. בת קול מהווה סוג של קשר בין האל לברואיו, ובכך היא מבטאת את ההבדל שבין היהדות מתפיסות פילוסופיות שונות.
משמעות לשונית

הפירוש הקלאסי בספרות התלמוד והמדרשים לצמד המילים בת קול הוא "תולדַת הקול". כך בהתייחסות למילה בת הפרשנים השונים עסקו בהבהרת הנקודה שבת קול הנה התפתחות (ואף פחיתות) מהקול המקורי. כך היו שכתבו שזו התולדה של קול האל, והשימוש בה הוא כדוגמת הד, וזהו ה"בן" של הקול; רב סעדיה הבהיר שמשמעות הביטוי היא, שקיים קול בין ההרים, אולם בני האנוש שומעים את תולדַת הקול הנשמעת משברי ההרים והמערות שבסלעים. פירושים אלו מקבילים למשמעות הלשונית הפשוטה של המושג, שהיה בשימוש רווח בלשון המשנה, אשר בו בת קול משמעותה ההד של הקול.
משמעות לשונית > בת בת קול

בספרות העברית המודרנית נתהווה אף הביטוי בת בת קול, הבא לבטא קול חלש יותר, שהוא תולדה של הבת קול; כך אבן שושן במילונו "המילון החדש" הגדיר מילה זו כ"הד קל וקלוש ביותר", כשהוא מביא כדוגמה את דבריו של נחום סוקולוב (במראות, עמוד 158) "אזן בחונה יכולה הייתה להכיר בו בת-בת-קול של השתתפות".
מיקום בת הקול והזיקה לאל

מקורות תלמודיים התייחסו אף למיקומה של בת הקול. מקורות אלו התייחסו למקור המידע המועבר; ובעצם לקשר הקיים בין המושג המופשט בת קול לאל. בתלמוד ירושלמי (חגיגה פ"ב ה"א) בת קול נמצאת ב"בית קודשי הקודשים". תפיסה זו מזהה את בית המקדש, ואת המקום המקודש ביותר בו, קודש הקודשים, כמקום הקשר בין האל לאדם. לעומת זאת אנו מוצאים התייחסות בתלמוד הבבלי המסווג את מקום בת קול "מאחורי הפרגוד". תפיסה זו אמנם יכולה להתפרש כמציינת לאותו מקום, אולם יש לשים לב שאין כאן קביעה מפורשת היכן מאחורי אותו פרגוד שוכנת בת קול, בייחוד לאור העובדה שכאשר נכתב מאמר זה "הפרגוד" כבר לא היה קיים. תפיסה מאוחרת יותר מצויה בראשונים, אלו התייחסו למיקומה, וטענו שאין זה מלאך, אלא "מדת קול היא ונמצאת בפני עצמה ברוח המנשבת". דברים אלו אינם מעניקים מידע רחב נוסף, מלבד העובדה שבת קול היא אינה מלאך, כשהם משתמשים לצורך התיאור במילה "רוח המנשבת" המופיע אף בכינוי של שדר אלוהי אחר "רוח הקודש".
מיקום בת הקול והזיקה לאל > המסתתר מאחורי ההבדלים

כפי מכלול העניינים הקשורים בסודות התורה ובעיקר במעשה מרכבה, אף ההבדל בין התלמודים השונים וכתבי הראשונים, לא זכה לבחינה ביקורתית הנובעת מתוך הטקסטים עצמם. כך גם כאשר עניינים ונושאים אלו זכו להתייחסות (לדוגמה במחקריו של גרשם שלום), הבחינה הייתה בעיקר מזווית סוציולוגית והשפעה סביבתית. 
חוקרים שונים הצביעו על כך שבחינה מדוקדקת של ההבדלים במקורות השונים, יכולה להצביע על השפעה היסטורית, ועל התנועה בציר הזמן והגאוגרפיה. בבחינה זו התלמוד הירושלמי מזוהה בזמן ובמקום ההיסטורי הקרוב ביותר לתקופת הנביאים, דבר זה הוביל לתיאור הקשר האלוהי עם בני האדם, בצורה נתפשת וחומרית יותר, המזהה מקום גאוגרפי מפורש בו האל מתקשר עם בני האדם. מקום זה המזוהה עם בית המקדש, אף מתאים לכתיבת התלמוד הירושלמי בארץ ישראל, ובזיקה ההדוקה לבית המקדש שם. בהמשך בתלמוד הבבלי מזוהה המקום כ"מאחורי הפרגוד", זיהוי זה הוא מופשט יותר, ואינו מעניק הגדרה טריטוריאלית ברורה, משום שלא נזכר היכן בדיוק מאחוריו הפרגוד נמצא הקול. יש כאן ביטוי להפשטה ההולכת וגדלה ביחס לקשר של האל לאדם. גם ההתרחקות מזמן הנבואה, ואף ההתרחקות מהמקום בו הנבואה שורה (בבל לעומת ארץ-ישראל), השפיעו על התפתחות ושוני זה בין המקורות. ההפשטה והמרחק הגדול ביותר מזמן הראשונים מתבטאים בקביעה שבת קול "נמצאת בפני עצמה 'ברוח המנשבת'"; בדברים אלו יש הפשטה עצומה, אשר אינה מזהה כל שטח טריטוריאלי גשמי, ומעצימה את משל הרוח, שהוא ביטוי לשיא ההפשטה, המתקבלת בהסבר בעל מושגים חומריים.
קול נשי

עולם הדימויים של חז"ל נדון בצורות רבות ביותר, מגוון הסברים סוציולוגים, היסטוריים ואישיים, ניתנו לדימויים מסוימים בספרות התלמודית. במושג בת קול, בחרו החכמים כינוי נשי (בת), ולא כינוי גברי (בן). הפרשנים השונים סיפקו הסברים שונים לבחירה זו, חלקם נעוצים בהסברים מטאפוריים ואחרים במובנים מוסכמים בתקופתם.
קול נשי > נקבה כמקבל שאינו נותן

הרי"ף קבע שאין מסורת מדוע, בלשון המשנה, חלק מהמושגים זוכים לייחוס בלשון זכר (למשל בנין אב) ואחרים מתאפיינים בלשון נקבה; הוא מעלה השערה שהשימוש בלשון זכר הופך את הדבר לעיקר, שממנו ניתן ללמוד אף לדברים אחרים, לעומת מושג הזוכה לשימוש בלשון נקבה (כגון "אֵם" למקרא ו"בת" קול), שממנו אין למדים לדברים אחרים. לפי השערת הרי"ף הדברים המושמעים מפי בת קול הם ספציפיים, ואי אפשר ליצור וללמוד מהם. דברים אלו מקבילים למושגים הקבליים "נוקבא" ו"דוכרא", המופיעים אף בכתבי המהר"ל; משמעותם היא תפיסה הנקבה כישות מקבלת, לעומת הזכר הנתפס כישות יוצרת ומעניקה. כך בעולם הדימויים של חז"ל, מושג ששימש כדבר שניתן ללמוד ממנו אף לדברים אחרים, והוא מהווה גורם יוצר, קיבל את התווית הזכרית; לעומת מושג שבתפיסת חז"ל אינו מהווה גורם יוצר, ומלמד רק ל"גופם של דברים", קיבל תווית נקבית. בת קול מהווה על-פי חז"ל ישות שממנה ניתן ללמוד רק לגופם של דברים, ואי אפשר להסיק ולנתח דברים אחרים מתוך אמירה מסוימת; לדוגמה כאשר בת קול קובעת שהלכה כבית הלל, אין להסיק מכך שכל פעם שתיווצר מחלוקת הלכה תהיה כשיטת המיקל (אף על פי שבית הלל מקלים בדרך כלל מבית שמאי).
קול נשי > ההתגלות ליחידים בדימוי הקונוס

אחרים הסבירו שההקשר הנשי מבטא את תהליך ירידתו של אותו קול, שהוא רחב מלמעלה וצר מלמטה כדמות נקבה שהיא רחבה מלמעלה וצרה מלמטה. תפיסה זו נעוצה בעולם הדימויים במחשבת חז"ל, עולם זה זיהה את גוף האישה בצורת חרוט הפוך (רחב מלמעלה וצר מלמטה, שבסיסו בשמים), לפי הפרופורציות בגוף האשה, השואפות להיקף חזה עליון גדול יותר, ביחס להיקף הבטן התחתונה. על-פי הסבר זה חז"ל שאפו לרמוז בדימוי הנשי שבת קול הייתה מושמעת מהשמים, כשהקול היה יורד בצורת חרוט הפוך ומכוון ספציפית לחכמים ולאלו שהקול מיועד להם. כך הביטוי הנשי בא לתאר שבת קול נאמרת בקול גדול אך מיועדת לקהל ספציפי, כשגוף האשה שימש דימוי מוצלח לבטא הגדרה זו.
קול נשי > חולשת המין הנשי

מלבד דימויים אלו, שמצאו גוון סמלי במשמעות הנשית הקוסמית (רי"ף) או בדימוי שמקביל לתבנית הצורנית של גוף האישה, היו שפירשו תחום זה מן ההיבט הכוחני. כך יש שראו במונח "בת קול" בלשון נקבה ביטוי לחולשה של בת הקול שמצביעה על הנבואה שפסקה מהעולם; דבר זה נעוץ בחולשה הפיזית של הנקבה יחסית לזכר.
קול נשי > נקבה כשוני מהאל הגברי

גישות אחרות לא ייחסו משמעות מהותית לעובדת הייחוס הנקבי (בת), אלא טענו שלשון נקבה מעיד שהדברים אינם ישירות מקולו של האל, אלא התפתחות מהקול המקורי; טענה זו מתבססת על תפיסת המושג "אל" כמושג זכרי, ולכן ציון העובדה שהדברים אינם מהאל מתחדדים בעזרת שימוש בדימוי נשי.
פסיקת הלכה על פי בת קול

רוב הופעות בת הקול התייחסו להקשרים מופשטים שונים, הקשרים אלו לעיתים תוחמים את העיסוק של בת קול בנושאים הלכתיים ומעשיים. היותה של בת קול מהות אזוטרית מחדדת את הצורך ליצור הבדל בין הפן המיסטי לפן ההלכתי, ולתחום ולמנוע את עיסוקה של בת הקול בנושאים הלכתיים מעשיים. הבדל זה מקובל אף בדתות הלכה נוספות, כך באסלאם קיים הבדל מהותי בין הסופיות לבין חכמי ההלכה המוסלמים. הצורך בהבדל ובגבולות מתבטא אף בספרות התלמודית, כאשר קיים מקור השולל הסתמכות על בת קול בענייני הלכה, בנימוק "לא בשמים היא". נימוק זה שואף לתחום ברור בין האיזטורי למעשי.
אולם בספרות חז"ל לעיתים מופיעה בת קול בהקשרים הלכתיים; כך מקורות מסוימים מזכירים קביעת הלכה על ידי בת קול המובאת בשתיקה המסתברת כהסכמה. בנוסף קיימים מקורות מפורשים המתייחסים לבת קול כגורם משמעותי בקביעת הלכה. התייחסות כפולה זו זכתה לתגובות ופרשנויות רבות; באופן כללי קיימות שתי דעות-קיצון, אחת טוענת שניתן, ואף רצוי, להכריע כל הלכה על ידי בת קול, והאחרת טוענת שזהו איסור הלכתי ברור לקבוע הלכות בעזרת בת קול; בין שתי דעות אלו נמצאות דעות שונות למכביר.
פסיקת הלכה על פי בת קול > פרשנויות נקודתיות

היחס הדיאלקטי של המקורות זכה לפרשנויות שונות, ששאפו להבהיר את האחדותיות ההשקפתית הקיימת בספרות חז"ל. חלק מהפרשנים טוענים, שלמעשה אף במקורות שבהם דברי בת קול התקבלו בהקשרים הלכתיים, אין בדבריה הכרעת הלכה, אלא גילוי דבר שהיה ידוע ("גילוי מילתא"). לתפיסה זו יש לצרף את הטענה של התוספות יום-טוב, שלפיה חלק מהמקורות בהם מופיע הביטוי בת קול משתמשים בביטוי זה בהשאלה.
פסיקת הלכה על פי בת קול > לא בשמים היא

כיום מכלול הדיון בפסיקת הלכה על ידי בת קול מתקשר בהכרח לחילוקי הפוסקים בנושא הכרעה הלכתית על ידי גורמים שאינם טקסטואליים או רציונליים; גורמים אלו משתייכים לקטגוריה הנמצאת תחת המושג "לא בשמים היא". באופן כללי ניתן לראות שהספקטרום הרחב של הגישות עדיין קיים, ונוגע לפסיקות יום-יומיות, ולנמצא ביסוד של תשובות הלכתיות רבות. כך לדוגמה היחס למגוון פסקי הלכה שניתן בעקבות שימוש בבת קול, כגון הספר "שו"ת מן השמים" ומחלוקות הקיימות בין ספר הזוהר לשולחן ערוך.
בנצרות

בספרי הבשורות של הברית החדשה  מסופר כי מיד לאחר שישו הוטבל על ידי יוחנן המטביל, יצא קול מהשמיים שבישר את תחילת פעולתו של ישו עלי ארץ - "והנה קול מן השמים אומר; זה בני ידידי אשר רצתה נפשי בו" (הבשורה על-פי מתי, ג, 17). לא מן הנמנע שהמחברים התכוונו לבת קול. סיפור נוצרי על בת קול מופיע גם במעשיית גרגוריוס על האבן.
בלשון ימי הביניים ובעברית החדשה

בספרות חז"ל צירוף המילים "בת קול" הופיע במשמעותו המילולית, שהיא הד וקול עמום, או לחלופין במשמעות הסמלית והמשלית שלו המבטאת מסר מהאל לברואיו. בלשון ימי הביניים חלה בביטוי הרחבת משמעות שכללה מטונימיה סמנטית, ולוותה לעיתים גם ב"חילון" המשמעות. כך בספרות זו צמד המילים בת קול משמש לעיתים במשמעות 'שמועה רכילותית'. כך אברהם אבן-שושן במילונו, "המילון החדש", ציין לדברי רבי דון יצחק אברבנאל (שמואל א, יז) 'יצתה בת קול שהמלך יעשה למי שיכה אותו..' שמהם ברור שבת קול נתפס כ"הברה, שמועה סתמית, קול המון".
תחיית הלשון העברית הובילה למגוון תהליכים לשוניים, בהם בין השאר הרחבות משמעות וחילון של מילים. כך נעשה שימוש בצמד מילים זה בהשאלה, כ"תוצאה של תגובה כלשהי"; אבן שושן זיהה שימוש כגון זה בכתביהם של אחד העם וביאליק. התפתחות נוספת במושג חלה בעקבות הקמתם של גופים שונים במדינת ישראל, צמד המילים בת קול הולבש על להקות מחול, התארגנויות וולנטריות, תנועות פמיניסטיות ועוד. למעשה הפך צמד מילים זה לבעל משמעות עצמית, אף ללא זיקה ישירה למשמעות בה שימש בתקופת המשנה והתלמוד, ואף ללא זיקה למשמעות המורחבת שלו בימי הביניים.
ראו גם

הנבואה במסורת ישראל
נבואה
נביא
גילוי אליהו
לקריאה נוספת

ראובן מרגליות, 'פרקי גילויים' במבוא, שאלות ותשובות מן השמים, ירושלים, עמודים כז-לה
יוסף בן שלמה, תורת האלוהות של רבי משה קורדוברו, ביאליק, תשכ"ה
גרשם שלום, Major trends in Jewish mysticism
גרשם שלום, פרקי יסוד בהבנת הקבלה וסמליה
הערות שוליים

↑  תלמוד בבלי, מסכת חגיגה, דף ט"ו.
↑  תלמוד ירושלמי, מסכת חגיגה,  פרק ב', הלכה א'.
↑  ספר הכוזרי, מאמר ג אותיות יא, ועג; רמב"ן על התורה, שמות כח, ל; רבנו בחיי, ויקרא ח, ח
↑  תלמוד בבלי, מסכת יומא, דף ט', עמוד ב'.
↑  תלמוד בבלי, מסכת שבת, דף ל"ג, עמוד ב', תלמוד בבלי, מסכת מכות, דף כ"ג, עמוד ב', תלמוד בבלי, מסכת מגילה, דף י"ב, עמוד א'; בהתאמה.
↑  תלמוד בבלי, מסכת פסחים, דף צ"ד, עמוד א', תלמוד בבלי, מסכת שבת, דף פ"ח, עמוד א'; בהתאמה.
↑  תלמוד בבלי, מסכת חולין, דף פ"ז, עמוד א', תלמוד בבלי, מסכת שבת, דף קמ"ט, עמוד א'; בהתאמה.
↑  זוהר חדש על מגילת רות דף ל"ג עמוד ב'.
↑  תלמוד בבלי, מסכת מכות, דף כ"ג, עמוד ב'
↑  ויקרא רבה כ, ב; תרגום ירושלמי לבראשית כב, י
↑  תלמוד בבלי, מסכת כריתות, דף ה', עמוד ב', תלמוד בבלי, מסכת הוריות, דף י"ב, עמוד א'
↑  תלמוד בבלי, מסכת שבת, דף פ"ח, עמוד א', תלמוד בבלי, מסכת מגילה, דף כ"ט, עמוד א'
↑  תלמוד בבלי, מסכת יומא, דף כ"ב, עמוד ב', תלמוד בבלי, מסכת מכות, דף כ"ג, עמוד ב'
↑  תלמוד בבלי, מסכת שבת, דף י"ד, עמוד ב', תלמוד בבלי, מסכת עירובין, דף כ"א, עמוד ב', תלמוד בבלי, מסכת ראש השנה, דף כ"א, עמוד ב', תלמוד בבלי, מסכת מכות, דף כ"ג, עמוד ב'
↑  תלמוד בבלי, מסכת סנהדרין, דף ק"ב, עמוד א'
↑  תלמוד בבלי, מסכת סנהדרין, דף צ"ט, עמוד ב'
↑  תלמוד בבלי, מסכת יומא, דף ט', עמוד ב'
↑  שלוש פעמים ביום, תלמוד בבלי, מסכת ברכות, דף ג', עמוד א'
↑  ארבעים יום קודם יצירת הוולד, תלמוד בבלי, מסכת סוטה, דף ב', עמוד א'
↑  תוספות לסנהדרין יא. דיבור המתחיל בת קול; הפירוש המיוחס לרש"י, איוב ד, טז
↑  מחזור ויטרי סימן תכט
↑  תלמוד בבלי, מסכת חגיגה, דף ט"ו, עמוד ב'
↑  שו"ת הרי"ף, סימן א
↑  שו"ת הרי"ף, סימן א
↑  רבנו בחיי, דברים לג, ח, בטעם השני
↑  תוספות יום-טוב, יבמות פרק טז משנה ו
↑  רבנו בחיי, דברים לג, ח, בטעם הראשון
↑  תלמוד בבלי, מסכת בבא מציעא, דף נ"ט, עמוד ב' (תנורו של עכנאי)
↑  תלמוד ירושלמי ברכות פ"א ה"ז, תלמוד בבלי, מסכת ברכות, דף נ"א, עמוד א', תלמוד בבלי, מסכת ערובין, דף י"ג, עמוד ב'
↑  תלמוד בבלי, מסכת יבמות, דף קכ"ב, עמוד א'
↑  רב נסים גאון, גיליון הש"ס לבבלי ברכות יט ע"ב
| --- | --- |
ערך טוב:
קלייר קורזן

קלייר קורזן (באנגלית: Claire Curzan; נולדה ב-30 ביוני 2004) היא שחיינית אמריקאית. אלופת העולם (דוחה 2024) במשחים ל-50 מטר גב, 100 מטר גב ול-200 מטר גב וסגנית אלופת העולם (דוחה 2024) במשחה ל-100 מטר פרפר.
ביוגרפיה

קורזן מתאמנת בקרוליינה הצפונית.
ביוגרפיה > 2019

באליפות העולם בשחייה לנוער שנערכה בבודפשט, הונגריה באוגוסט 2019 היא זכתה ב-4 מדליות, 1 זהב, 1 כסף ו-2 ארד. מדליית זהב במשחה שליחות 4x100 מטר מעורב, מדליית כסף במשחה ל-100 מטר גב בתוצאה של 1:00.00 דקות, אחרי ג'ייד האנה מקנדה (59.63 שניות) ולפני דריה וסקינה מרוסיה (1:00.02 דקות) ומדליות ארד במשחה ל-50 מטר פרפר בתוצאה של 25.81 שניות, אחרי טורי הסק בת ארצה (25.70 שניות) ואנסטסיה שקוראדיי מבלארוס שקבעה שיא לאומי חדש של 25.77 שניות ובמשחה ל-100 מטר פרפר בתוצאה של 58.37 שניות, אחרי טורי הסק (57.71 שניות) ואנסטסיה שקוראדיי (57.98 שניות).
ביוגרפיה > 2020

באליפות ארצות הברית הפתוחה שנערכה בגרינסבורו, קרוליינה הצפונית בנובמבר 2020 היא קבעה במשחה ל-100 מטר פרפר שיא אישי חדש של 56.61 שניות. התוצאה השלישית בטיבה בארצות הברית בכל הזמנים.
ביוגרפיה > 2021

בתחרות שנערכה בקרי, קרוליינה הצפונית ב-10 באפריל 2021 קבעה קורזן במשחה ל-100 מטר פרפר את התוצאה השנייה בטיבה בעולם השנה, התוצאה השמינית בטיבה בעולם בכל הזמנים והתוצאה השנייה בטיבה בארצות הברית בכל הזמנים של 56.20 שניות, לפני טורי הסק (56.69 שניות). חודש לאחר מכן, בתחרות שנערכה בקרי במאי אותה שנה היא קבעה ב-50 מטר חופשי שיא עולם חדש לנערות ואת התוצאה השלישית בטיבה בכל הזמנים בארצות הברית של 24.17 שניות. כבר בשלב המוקדמות היא קבעה שיא אישי חדש של 24.45 שניות.
באולימפיאדת טוקיו זכתה במדליית כסף במשחה שליחות 4x100 מטר מעורב לאחר שהשתתפה בשלב המוקדמות. בנוסף סיימה במקום עשירי במשחה ל-100 מטר פרפר בתוצאה של 57.42 שניות.
באליפות העולם (בריכת 25 מטר) שנערכה באבו דאבי בדצמבר אותה שנה היא זכתה ב-5 מדליות, 2 זהב, 2 כסף ו-1 ארד. מדליות זהב במשחה שליחות 4x50 מטר חופשי ובמשחה שליחות 4x100 מטר חופשי, מדליות כסף במשחה שליחות 4x50 מטר מעורב ובמשחה שליחים משולב 4x50 מטר מעורב ומדליית ארד במשחה ל-50 מטר פרפר בשיא ארצות הברית חדש ובשיא עולם לנערות חדש של 24.55 שניות, אחרי ראנומי קרומווידג'ויו מהולנד שקבעה שיא אליפות חדש של 24.44 שניות ושרה שסטרם משוודיה (24.51 שניות).
ביוגרפיה > 2022

בתחרות שנערכה בקרוליינה הצפונית ב-10 בפברואר 2022 קבעה במשחה ל-100 יארד פרפר שיא ארצות הברית חדש של 49.24 שניות.
באליפות העולם שנערכה בבודפשט, הונגריה היא זכתה ב-5 מדליות, 2 זהב ו-3 ארד. מדליות זהב, במשחה שליחות 4x100 מטר מעורב ביחד עם רגן סמית', לילי קינג, טורי הסק בתוצאה של 3:53.78 דקות, לפני אוסטרליה (3:54.25 דקות) וקנדה (3:55.01 דקות), כשחיינית רביעית היא קבעה ב"זינוק שליחות" תוצאה של 52.82 שניות ובמשחה שליחים 4x100 מטר מעורב משולב ביחד עם האנטר ארמסטרונג, ניק פינק וטורי הסק בתוצאה של 3:38.79 דקות, לפני אוסטרליה (3:41.34 דקות) והולנד (3:41.54 דקות), כשחיינית רביעית היא קבעה ב"זינוק שליחים" תוצאה של 52.62 שניות. מדליות ארד במשחה ל-100 מטר גב בתוצאה של 58.67 שניות, אחרי רגן סמית' בת ארצה (58.22 שניות) וקיילי מאס מקנדה (58.40 שניות), במשחה שליחות 4x100 מטר חופשי בתוצאה של 3:32.58 דקות, אחרי אוסטרליה (3:30.95 דקות) וקנדה (3:32.15 דקות), כשחיינית רביעית היא קבעה ב"זינוק שליחות" תוצאה של 52.71 שניות ובמשחה שליחים 4x100 מטר חופשי משולב בתוצאה של 3:21.09 דקות, אחרי אוסטרליה שקבעה שיא עולם חדש של 3:19.38 דקות וקנדה (3:20.61 דקות), כשחיינית רביעית היא קבעה ב"זינוק שליחים" תוצאה של 52.84 שניות. נוסף לכך, היא סיימה פעמיים במקום חמישי במשחה ל-50 מטר פרפר בשיא אישי חדש של 25.43 שניות ובמשחה ל-100 מטר פרפר בתוצאה של 56.74 שניות ובמקום שמיני במשחה ל-100 מטר חחופשי בתוצאה של 53.81 שניות בשלב חצי הגמר קבעה תוצאה של 53.62 שניות.
באליפות העולם בבריכת 25 מטר שנערכה במלבורן, אוסטרליה היא זכתה ב-7 מדליות, 2 זהב, 4 כסף ו-1 ארד. מדליות זהב, במשחי שליחות 4x50 מטר חופשי בשיא אליפות חדש של 1:33.89 דקות, לפני אוסטרליה (1:34.23 דקות) והולנד (1:35.36 דקות), כשחיינית שנייה היא קבעה תוצאה ב"זינוק שליחות" של 23.30 שניות ובמשחה שליחות 4x100 מטר מעורב ביחד עם לילי קינג, טורי הסק וקייט דאגלס בשיא עולם חדש של 3:44.35 דקות, לפני אוסטרליה (3:44.92 דקות) וקנדה (3:46.22 דקות). מדליות כסף, במשחה ל-50 מטר גב בתוצאה של 25.54 שניות, אחרי מרגרט מקניל מקנדה שקבעה שיא עולם חדש של 25.25 שניות ולפני מולי אוקלהן מאוסטרליה (25.61 שניות), במשחה ל-200 מטר גב בתוצאה של 2:00.53 דקות, אחרי קיילי מקיואן מאוסטרליה (1:59.26 דקות) ולפני קיילי מאס מקנדה (2:01.26 דקות), במשחה שליחות 4x100 מטר חופשי ובמשחה שליחות 4x50 מטר מעורב. מדליית ארד במשחה ל-100 מטר גב בשיח עם אינגריד וילם מקנדה בתוצאה של 55.74 שניות, אחרי קיילי מקיואן (55.49 שניות) ומולי אוקלהן (55.62 שניות). נוסף לכך, היא סיימה במקום חמישי במשחה ל-50 מטר פרפר בתוצאה של 24.92 שניות. במשחה ל-100 מטר פרפר היא סיימה במקום חמישי בשלב חצי הגמר בתוצאה של 56.37 שניות, ופרשה מהשתתפות במשחה הגמר.
ביוגרפיה > 2024 > השחיינית המצטיינת באליפות העולם

באליפות העולם שנערכה בדוחה, קטר בפברואר היא זכתה ב-6 מדליות, 4 זהב (3 אישיות), 1 כסף אישית ו-1 ארד. מדליות זהב, במשחה ל-50 מטר גב בתוצאה של 27.43 שניות, לפני יונה אנדרסון מאוסטרליה (27.45 שניות) ואינגריד וילם מקנדה (27.61 שניות), במשחה ל-100 מטר גב בשיא אישי חדש של 58.29 שניות, לפני יונה אנדרסון (59.12 שניות) ואינגריד וילם (59.18 שניות), במשחה ל-200 מטר גב בשיא אישי חדש של 2:05.77 דקות, לפני ג'קלין ברקלי מאוסטרליה (2:07.03 דקות) ואנסטסיה שקורדאי בלארוס (2:09.08 דקות) ובמשחה שליחים 4x100 מטר מעורב משולב ביחד עם האנטר ארמסטרונג, ניק פינק וקייט דאגלס בתוצאה של 3:40.22 דקות, לפני אוסטרליה (3:43.12 דקות) והממלכה המאוחדת (3:45.09 דקות), כשחיינית שלישית היא שחתה את הפרפר ב"זינוק שליחים" בתוצאה של 56.54 שניות. מדליית כסף במשחה ל-100 מטר פרפר בתוצאה של 56.61 שניות, אחרי אנגלינה קלר מגרמניה (56.28 שניות) ולפני לואיז הנסון משוודיה (56.94 שניות) ומדליית ארד במשחה שליחים 4x100 מטר חופשי משולב  בתוצאה של 3:22.28 דקות, אחרי הרפובליקה העממית של סין (3:21.18 דקות) ואוסטרליה (3:21.78 דקות), כשחיינית שלישית היא שחתה ב"זינוק שליחים" בתוצאה של 53.82 שניות.
שיאים אישיים > בריכה אולימפית

50 מטר חופשי: 24.17 שניות (2021)
100 מטר חופשי: 53.58 שניות (2022)
50 מטר פרפר: 25.43 שניות (2022)
100 מטר פרפר: 56.20 שניות (2021)
50 מטר גב: 27.43 שניות (2024)
100 מטר גב: 58.29 שניות (2024)
200 מטר גב: 2:05.77 דקות (2024)
שיאים אישיים > בריכת 25 מטר

50 מטר גב: 25.54 שניות (2022), שיא ארצות הברית
100 מטר גב: 55.74 שניות (2022)
200 מטר גב: 2:00.53 דקות (2022)
50 מטר פרפר: 24.55 שניות (2021), שיא ארצות הברית בעבר, שיא עולם לנערות
100 מטר פרפר: 55.39 שניות (2021)
שיאים אישיים > בריכת 25 יארד

100 יארד פרפר: 49.24 שניות (2022), שיא ארצות הברית בעבר
דניאל לחוד

דניאל לחוד מרטינס נעים ח'ורי (בערבית: دانيال لحود مارتينيز نعيم الخوري; נולד ב-22 בינואר 1999) הוא כדורגלן לבנוני-מקסיקני המשחק בעמדת הקשר בפאנטוליקוס.